
Jeg glemmer aldri furunålsduften ved havet

på en klippe over ei sandstrand

hvor lynet slo ned og brakk et av trærne

morgenen etter lukta det svidd

hun jeg lå i teltet med smilte fornøyd

fordi vi hadde slått det opp der hun ville

og ikke under dette treet

som jeg mente ga bedre føling

med havet jeg ville våkne opp til

(Živogošće, Kroatia 2009)


Hun så på meg

med pupiller som smelta svartmetall

og sa

Men jeg er vokst opp med istykkerrevne kropper

og blodpytter på fortauet


Hun er som et hav med to beinbukter

når hun legger seg over meg

og jeg ligger stille og puster

i blinde som et korallrev

og vi veksler med tidevannet

når jeg legger meg over henne

ligger hun like blikkstille

og puster som et annet rev

med tusen munner som klukker i kor

til søvnen lukker oss inn

i sin egen befrielse


Jeg går ned en bratt bakke, ned til havet

setter meg på en stein i fjæra

hjemme hos Munch

vi befinner oss i to kriger

den som var, den som er

den som gir det den tar

jeg tenker på kunsten å snu

krigens vinder

sånn at den ikke puster oss i ansiktet


Det er en fuktig kveld

det har vært spådd regn lenge

voldsomt regn, styrtregn

men det ligger stadig kun et lett yr

under det lave skydekket

det er som om vannfallet smuldrer

i lause lufta


Vi går på et tjukt, kanelbrunt barnålteppe

silkemjukt under sålene

jeg gjør noen yre sprang

sparker opp nålene

hun skriker

Er du gal

hold deg på stien

det kan være miner her

jeg oppførte meg som en norsk idiot

(Trebević, Bosnia 2010)

